Document ID: 32012D0049

SKLEP KOMISIJE
z dne 26. januarja 2012
o spremembi sklepov 2011/263/EU in 2011/264/EU zaradi upoštevanja razvoja dogodkov na področju klasifikacije encimov v skladu s Prilogo I k Direktivi Sveta 67/548/EGS in Prilogo VI k Uredbi (ES) št. 1272/2008 Evropskega parlamenta in Sveta
(notificirano pod dokumentarno številko C(2012) 323)
(Besedilo velja za EGP)
(2012/49/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 66/2010 Evropskega parlamenta in Sveta z dne 25. novembra 2009 o znaku EU za okolje (1) in zlasti člena 8(2) Uredbe,
po posvetovanju z Odborom Evropske unije za znak za okolje,
ob upoštevanju naslednjega:
(1)
V skladu s členom 6(6) Uredbe (ES) št. 66/2010 znaka EU za okolje ni mogoče podeliti proizvodom, ki vsebujejo snovi ali pripravke/zmesi, ki izpolnjujejo merila za razvrstitev med strupene, nevarne za okolje, rakotvorne, mutagene ali strupene za razmnoževanje v skladu z Uredbo (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (2). Prav tako znaka EU za okolje ni mogoče podeliti proizvodom, ki vsebujejo snovi iz člena 57 Uredbe (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (3). V skladu s členom 6(7) Uredbe (ES) št. 66/2010 lahko Komisija sprejme ukrepe, s katerimi odobri odstopanje od člena 6(6) navedene uredbe za določene kategorije proizvodov, če njihova nadomestitev kot takih ali z uporabo alternativnih materialov ali zasnove proizvoda ni tehnično izvedljiva, ali za proizvode, ki imajo bistveno večjo splošno okoljsko uspešnost v primerjavi z drugimi proizvodi iste kategorije.
(2)
Komisija je sprejela Sklep 2011/263/EU z dne 28. aprila 2011 o določitvi okoljskih meril za podeljevanje znaka EU za okolje detergentom za pomivalne stroje (4) in Sklep 2011/264/EU z dne 28. aprila 2011 o določitvi okoljskih meril za podelitev znaka EU za okolje detergentom za perilo (5). Po sprejetju teh sklepov je bil pomembni encim subtilizin, ki se uporablja v detergentih za perilo ter detergentih za pomivalne stroje, razvrščen v R50 (zelo strupeno za vodne organizme) v skladu s Prilogo I k Direktivi Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi (6) in Prilogo VI k Uredbi (ES) št. 1272/2008, zaradi česar ti detergenti za perilo in detergenti za pomivalne stroje ne morejo prejeti znaka EU za okolje.
(3)
To so nove informacije, ki niso bile upoštevane pri reviziji meril za podelitev znaka EU za okolje detergentom za perilo in detergentom za pomivalne stroje ter pri razmisleku o odobritvi odstopanj za encime. Zato je treba spremeniti sklepa 2011/263/EU in 2011/264/EU, da se bo lahko upošteval razvoj dogodkov na področju klasifikacije encimov v skladu s Prilogo I k Direktivi 67/548/EGS in Prilogo VI k Uredbi (ES) št. 1272/2008.
(4)
Treba je uvesti prehodno obdobje, da bodo proizvajalci, katerih proizvodi so prejeli znak EU za okolje za detergente za perilo in detergente za pomivalne stroje na podlagi meril iz odločb 2003/31/ES (7) in 2003/200/ES (8), imeli dovolj časa, da svoje proizvode prilagodijo spremenjenim merilom in zahtevam, ter da se nadomesti začasna opustitev, ki jo je povzročila ta sprememba.
(5)
Sklepa 2011/263/EU in 2011/264/EU je zato treba ustrezno spremeniti -
SPREJELA NASLEDNJI SKLEP:
Člen 1
Priloga k Sklepu 2011/263/EU se spremeni, kakor je določeno v Prilogi k temu sklepu.
Člen 2
Priloga k Sklepu 2011/264/EU se spremeni, kakor je določeno v Prilogi k temu sklepu.
Člen 3
Kadar se znak EU za okolje podeli na podlagi vloge, ocenjene v luči meril iz odločb 2003/31/ES in 2003/200/ES, se ta znak za okolje lahko uporablja do 28. septembra 2012.
Člen 4
Ta sklep je naslovljen na države članice.
V Bruslju, 26. januarja 2012

Labels: 1
16
20
3
15